DA besorg oor Mantashe se kernkrag-uitsprakeGwede Mantashe, minister van minerale hulpbronne en energiesake. (Foto: Twitter) Gwede Mantashe, die minister van minerale hulpbronne, het na bewering gesê “as iemand kernkrag teenstaan en jy is ŉ raadslid, sal ek jou afdank. Dis eenvoudig – mens kan nie ŉ raadslid wees van iets wat jy nie self ondersteun nie.” Kevin Mileham, die DA se skaduminister oor minerale hulpbronne, sê Mantashe het Saterdag dié “verregaande uitlating” gemaak by die ANC se Oos-Kaapse verkiesingskonferensie. Dit is glo met verwysing na sy onlangse afdanking van Peter Bekker, raadslid van die Nasionale Kernkragreguleerder (NKR). “Dit lyk of Mantashe onbewus is van, of moontlik bloot die Wet op die Nasionale Kernkragreguleerder ignoreer. Dié wet omskryf die rol wat die NKR (en sy raad) speel wat betref kernkragtegnologie in Suid-Afrika.” Volgens die wet is die doel van die reguleerder onder andere om voorsiening te maak vir die beskerming van mense, eiendom en die omgewing teen kernkragskade deur veiligheidstandaarde en regulerende kontrole uit te oefen. “Die wet maak ook spesifiek voorsiening vir ŉ raadslid wat gemeenskappe verteenwoordig wat deur kernkrag-aktiwiteit geraak word. Dít is die rol wat Bekker aangestel is om te vervul.” Mileham sê Mantashe sê volharding in sy afdanking van Bekker, bloot omdat hy moeilike vrae gevra het oor kernkragveiligheid, is ŉ klap in die gesig van goeie bestuur en ŉ teken van hoe die ANC aanstellings in staatsbeheerde rade en entiteite beskou. “Mantashe het verder gegaan, in dieselfde toespraak, om Eskom-raadslid Busisiwe Mavuso te veroordeel vir haar kritiek van die ANC voor die staande komitee oor openbare rekeninge (Skoor). Hy het gesê iemand wat aandag soek, val die ANC aan. ‘Ons sit iemand in ŉ raad by Eskom en dan beledig hulle die ANC’, het hy gesê. Dis duidelik dat die waarheid seer maak en Mantashe is bekommerd dat die voortgesette foute van die ANC aan hom uitgewys word.” Mileham sê die minister is duidelik nie bevoeg om in dié amp te wees nie. “Sy samesmelting van party en staat, sy arbitrêre besluite en sy koerslose energie en mynbou-beleidsraamwerk maak dit onmoontlik vir hom om in die amp aan te bly. Pres. [Cyril] Ramaphosa moet onmiddellik van dié onbevoegde minister ontslae raak, voor hy verdere skade aanrig aan ons verswakkende ekonomie.”